Pta-man skiet rowers dood: Nuwe inligting glo bekomFoto: Verskaf. Ferdie van Greunen, die 47-jarige man wat op 5 Mei twee rowers op sy erf in Lynnwoodrif in Pretoria doodgeskiet het, het gesê hy kon met “private hulp” daarin slaag om inligting te bekom omtrent die groep mense wat ŉ week gelede voor sy huis bymekaargedrom, hom as ŉ moordenaar uitgekryt en met die dood gedreig het. Dié inligting is glo met behulp van die verdagtes se voertuie se nommerplate bekom. Volgens Van Greunen het hy dié inligting aan die ondersoekbeampte by die Garsfontein-polisiestasie oorhandig. Kapt. Dave Miller, woordvoerder van die polisie, kon nie onmiddellik die inligting bevestig nie, maar het gesê indien daar inligting ontvang is sal die ondersoekbeampte dit “beslis ondersoek”. Miller kon verder bevestig die nadoodse ondersoek- sowel as die forensiese verslae is nog uitstaande. “In dié stadium is daar nog geen aanklagte teen die eienaar [van die eiendom] aanhangig gemaak in terme van Saterdag [5 Mei] se voorval nie. Ons sal uiteraard steun op die uitslae van die nadoodse ondersoek.” Miller het bevestig dat daar vir die voorval op 5 Mei ŉ geregtelike doodsondersoek en ŉ saak van huisroof ondersoek word, en vir die voorval op 7 Mei, waartydens Van Greunen gedreig is, ŉ saak van intimidasie en twee van die rig van vuurwapens ondersoek word. “Een saak van rig van ŉ vuurwapen word teen die eienaar ondersoek en die ander teen die groep.” Maroela Media het vroeër berig Van Greunen het sy vrou en kinders ná die voorval by hul huis landuit gestuur ter wille van hul veiligheid. Van Greunen het die bewerings dat hy ŉ vuurwapen op die groep mense buite sy huis gerig het in ŉ onderhoud met eNuus ontken. Maroela Media het vroeër berig die voorval het laat die Saterdagmiddag plaasgevind. Die gesin het tuisgekom en agtergekom die voorste hek is oop, waarna hulle ŉ vreemde silwerkleurige voertuig in hul oprit naby die motorhuis opgemerk het. Van Greunen het uit die voertuig geklim en gaan ondersoek instel. Een verdagte het verby hom gehardloop. Miller het vroeër vertel Van Greunen het probeer om die verdagte wat verby hom gehardloop het te vang, maar die verdagte het hom ontduik en terug in die huis in gehardloop. Intussen kon ŉ tweede verdagte daarin slaag om verby Van Greunen te kom en in die voertuig, met die man se gesin steeds daarin, te spring. Dié verdagte het probeer om in trurat weg te jaag, maar het volgens Miller “gelukkig” teen die muur vasgery en kon nie verder beweeg nie. Van Greunen het na die voertuig gehardloop en daar probeer help en in die proses is die verdagte doodgeskiet. Intussen het die tweede verdagte in die boosdoeners se wegkommotor gespring en herhaaldelik teen die gesin se voertuig, wat die oprit versper het met die gesin steeds daarin, vasgery. Die verdagte kon nie daarin slaag om by die oprit uit te ry nie. Hy het Van Greunen weer probeer aanval en Van Greunen het homself weer verdedig. Die tweede verdagte is in die proses ook doodgeskiet.